บลจ.ไทยพาณิชย์โชว์เรตติ้ง
บลจ.ไทยพาณิชย์ ชูจัดอันดับเครดิต บลจ.ครั้งแรกในไทย &#8220;ฟิทช์&#8221; ให้ M2+ ชื่อเสียงดี กอดส่วนแบ่งสูง การจัดการเยี่ยม
18 ส.ค. 2554

บลจ.ไทยพาณิชย์ ชูจัดอันดับเครดิต บลจ.ครั้งแรกในไทย “ฟิทช์” ให้ M2+ ชื่อเสียงดี กอดส่วนแบ่งสูง การจัดการเยี่ยม
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า บลจ.ไทยพาณิชย์ได้รับการจัดอันดับบริษัทจัดการกองทุนภายในประเทศ (National Scale Asset Manager Rating) เป็นครั้งแรกในประเทศไทย จากบริษัท ฟิทช์ เรทติ้งส์ (ประเทศไทย) ที่ “M2+”
ทั้งนี้อันดับเครดิตแสดงถึงบริษัทมีความเสี่ยงต่ำต่อความล้มเหลวในการจัดการด้านการปฏิบัติการและการลงทุนเมื่อเทียบกับ บลจ.อื่นในประเทศไทย 
“การได้รับการจัดอันดับเป็น บลจ.แรกเป็นเรื่องน่ายินดีมาก โดยเกณฑ์ในการจัดอันดับพิจารณาจากปัจจัยต่างๆ ในด้านบริษัทและบุคลากร การบริหารจัดการและการควบคุมความเสี่ยง การบริหารจัดการลงทุน การบริหารจัดการปฏิบัติการการลงทุนและประสิทธิภาพด้านเทคโนโลยี” นางโชติกา กล่าว
ฟิทช์ฯ ระบุว่า อันดับเครดิตสะท้อนถึงการที่บริษัทมีชื่อเสียงที่ดีเป็นที่รู้จักในธุรกิจ มีส่วนแบ่งตลาดสูง โดยได้รับการสนับสนุนอย่างดีจากธนาคารไทยพาณิชย์ ซึ่งเป็นผู้ถือหุ้นรายใหญ่ที่มีสาขาจำนวนมาก